Helene Liliendahl Brydensholt (ALT), 2023-03-16:
Det her forslag handler ikke bare om mink; det handler også om vores dyresyn, og det handler om, hvordan vi behandler dyr helt generelt.
Som mennesker har vi kollektivt bestemt, i hvert fald et flertal, at vi er hævet over andre dyr, og vi har delt de dyr, som vi primært råder over, op i to kategorier, hvilket jeg også nævnte tidligere.
Og så har vi produktionsdyrene, forsøgsdyrene osv., og de bliver primært behandlet som objekter – de er produkter – og vi behandler dem lidt, som vi nu synes vi har lyst til som mennesker.
I Alternativet ønsker vi at få alle dyr ud af burene, men nu handler det her forslag så om mink i bur, så det vil jeg holde mig til at tale om nu.
Vores dyrevelfærdslov er i en klasse for sig, og vi kan faktisk virkelig være stolte af den.
Problemet er dog, at den ikke er implementeret i minkproduktionen.
Den kan ikke implementeres, for minkavlens grundlæggende rammer er ikke i stand til at sikre minkens naturlige behov og rummer derfor i strid med vores lovgivning daglig lidelse og angst.
Vi står med mink i dag nøjagtig det samme sted, som vi gjorde med burrævene i 2009.
De fleste danskere er nået til den erkendelse, at det ikke er etisk forsvarligt at holde mink i bur.
Derudover er det slået fast med syvtommersøm af Folketinget selv, at det heller ikke er samfundsmæssigt forsvarligt at holde mink i bur i en tid, hvor zoonoser og pandemier truer vores folkesundhed og begge dyrkes og fremmanes af den måde, som vi holder dyr på.
Et hurtigt blik på europakortet med en oversigt over de lande, der har forbudt og udfaset pelsdyravl, udstiller Danmark som det, vi er blevet til.
Vi er blevet til et land, der på alle mulige måder udnytter og piner dyr for økonomisk vinding og mod bedre vidende nægter at omstille sig, mens resten af verden tømmer bure og laver ny lovgivning for pelsproduktion.
Danmark lader til at have et værdifællesskab med både Rusland og Kina, hvad angår dyrevelfærd, og det gør jo ondt at komme til den erkendelse.
Mink er territoriale dyr – den eneste af den slags, som vi stadig har i bur i Danmark.
De har svømmehud mellem tæerne, og vi holder dem hele deres liv i bure, hvor de går på metaltremmer, og det er som at sætte en fugl i bur.
En fri mink vil have flere kvadratkilometer, et stort territorium, hvor den lever alene og boltrer sig i åer og floder.
Minken har ikke tilpasset sig et liv i bur, og det ses jo tydeligt, når de slipper fri og lever fint i den danske natur.
Men frislupne mink er en katastrofe for dansk natur, hvor de gør et stort indhug i vores fugle og vores padder.
Det er afstumpet at forestille sig, at et dyr kan leve et helt liv på en plads, der svarer til to opslåede aviser, og kunne udfolde sin natur og trives der.
Jeg er ikke tvivl om, at vi får et forbud mod mink og pelsdyrproduktion før eller siden; det er bare et spørgsmål om tid.
Vi kan tage den beslutning i Danmark – det kunne vi gøre ved at stemme for det her forslag – men det vil på et eller andet tidspunkt også blive besluttet på EU-plan; det er jeg ikke i tvivl om.
Så kære Folketing, dem af jer, der er tilbage, lad os nu gøre det rigtige og ikke starte den uetiske minkproduktion op igen.